Line Barfod (EL), 2002-02-07:
Som ordfører for forslagsstillerne skal jeg takke for debatten.
Jeg vil starte med at sige, at jeg er enig i forslaget fra Socialdemokratiets ordfører om, at vi skal drøfte den rapport, der er kommet, og se nærmere på de forskellige problemer og forslag til løsninger, der er rejst dér.
Jeg er også spændt på at se de høringssvar, der kommer vedrørende rapporten. Men jeg vil sige, at det for mig og for Enhedslisten også er vigtigt, at vi ikke drøfter det her spørgsmål og tager så mange ting ind, at der går flere år, før vi får løst det problem, der er med, at nogle få - og efter hvad jeg har kunnet se i rapporten, er der to - der har siddet enrumsanbragt i over 3 år.
Og det er alt, alt for længe at sidde uden at få lov til at få det prøvet ved domstolene.
Så derfor: En grundig behandling af rapporten, men det skal ikke stille sig i vejen for, at vi kan se på det isolerede forhold, hvis det trækker ud længe med den grundige behandling.
Så vil jeg lige sige til ordføreren fra Dansk Folkeparti, at fra venstrefløjens side er vi mest opmærksomme
på at forebygge kriminalitet.
Desværre ser det ud til, at Dansk Folkeparti og også nogle af ordførerne fra de borgerlige partier er mere optaget af hårdere straffe end af at forebygge kriminalitet.
Det forebyggende arbejde bliver skåret ned med den finanslov, der ligger nu, og det eneste, vi indtil nu har hørt af konkrete initiativer omkring det kriminalpræventive, er hårdere straffe, som alle undersøgelser viser ikke hjælper noget som helst, men tværtimod kan risikere at føre til mere kriminalitet. Så kan man jo selv vælge, om man vil prøve at forebygge kriminalitet, eller om man hellere bare vil have hårdere straffe, så man udadtil kan fremstå, som om man gør noget, men reelt altså øger skadevirkningen for de ofre, det går ud over.
Så sagde ministeren i sin gennemgang af rapporten fra arbejdsgruppen, at en af de store forskelle, der er på indsatte, der er enrumsanbragt, og så varetægtsfanger, der er anbragt i isolationsfængsel, er, at de indsatte jo kan komme ud af enrumsanbringelsen, hvis de ændrer deres adfærd.
Det bemærkede jeg mig også at der stod i rapporten.
Jeg kunne godt lide at vide, om det så betyder, at de, der sidder i enrum, får sådan en vejledning i, at hvis de begynder at opføre sig lidt pænere og gør sådan og sådan, kan de altså komme ud af denne her enrumsanbringelse, eller hvad er det for en adfærd, de indsatte kan ændre, så de bare selv kan bestemme, om de kan komme ud eller ej i modsætning til varetægtsfangerne?
Det vil jeg i hvert fald gerne høre lidt mere om, før jeg godtager det argument.
Så sagde ordføreren fra Venstre, at folk, der sad i fængsel, allerede havde kostet samfundet så mange ressourcer, så man ikke mente, at man skulle bruge yderligere ressourcer på dem, fordi de, der sad i fængslerne jo bare kunne have ladet være med at begå forbrydelser.
Sådan forstod jeg det.
Hvis det er det, der skal være argumentet for, hvordan vi behandler fangerne, tror jeg, vi er kommet mange, mange år tilbage i tiden i kriminaldebatten.
Det er mange år siden, det gik op for de fleste, at hvis man giver fangerne en ordentlig behandling, er der en større mulighed for, at de ikke kommer ud og begår ny kriminalitet.
Så har der været et argument fra flere ordførere og også fra arbejdsgruppen om, at domstolene ikke har noget kendskab til, hvordan forholdene er i Kriminalforsorgens anstalter.
Men domstolene tager jo stilling til mange forskellige sager, som de ikke har et dybtgående kendskab til og ikke beskæftiger sig med til hverdag.
Det er jo netop det, domstolene har til opgave.
De skal sætte sig ind i de argumenter, der kommer fra forskellig side, lytte og træffe
en afgørelse ud fra de forskellige hensyn, der er på begge sider
Domstolene tager jo også stilling til, om man kan tvangsanbringe personer på grund af psykiske lidelser, og domstolene har jo heller ikke et indgående kendskab til psykiatrien, men lytter til de argumenter, der kommer frem.
På samme måde vil domstolene selvfølgelig også være i stand til på den ene side at lytte til de argumenter, der kommer fra Kriminalforsorgen, og på den anden side tage hensyn til den indsattes helbred. Jeg håber, vi hurtigt kan få en gennemgang af rapporten og de problemstillinger, den rejser, og at vi så kan komme i gang med at få løst de problemer, der findes, så der kan blive bedre forhold i fængslerne, og prøve at forhindre, at folk begår ny kriminalitet, når de kommer ud af fængslerne.
Tak for modtagelsen af forslaget.
Jeg ser frem til arbejdet med rapporten.